Primarul general al Capitalei, Gabriela Firea a anunțat că a demisionat de la conducerea PSD București. Informația vine după ședința de aseară a PSD, în care s-a decis retragerea sprijinului politic pentru Firea, potrivit informațiilor Digi24.

„Este regretabil faptul că deja știm ce se va întâmpla în ședință, iar aceasta nici nu a început. Nu este democratic, nu este statutar ca înainte de a se dezbate o anumită situație în Comitetul Executiv să se dezbată informal în birouri, în restaurante, în incinte”, a spus ea.

Citește și Cine sunt păpușarii lui Dragnea și cu cine se luptă

Firea a precizat că a aflat de la televiziuni informația că urmează să i se retragă sprijinul politic și că nu a discutat nimeni cu ea despre acest lucru.

E a spus că a demisionat din calitatea de președinte interimar al PSD București ca formă de protest pentru că de doi ani de zile au fost blocate de către președintele partidului, Liviu Dragnea, alegerile pentru această organizație și pentru alte organizații județene, „probabil pentru a fi vulnerabili și pentru a depinde de domnia sa”.

„O poziție interimară nu poate să dureze doi ani, așa cum mi s-a întâmplat mie. Acum îmi dau seama că a fost un plan, nu tocmai prietenos, și să încerce cu organizația PSD București ceea ce a încercat – și în altă parte a reușit – să conducă pe principiul „dezbină și stăpânește””, a mai spus ea.

„Dacă dl Dragnea ar fi depus atâta energie cum a depus pentru a mă lichida pe mine din punct de vedere politic, probabil că am fi avut acum deja la stadiu de fundație și spitalele regionale, și finalizate autostrăzile. Dar cum acestea sunt rămase în urmă, e explicabil. Domnia sa s-a ocupat să-și lichideze, culmea, adversarii din interiorul partidului, dar care nu erau adversari, așa i-a numit domnia sa, erau de fapt oameni cu maturitate, cu responsabilitate, care au dorit să pună pe primul plan interesul cetățeanului și mai apoi disciplina de partid”, a mai spus Gabriela Firea.